Návrh ROZHODNUTIE RADY ktorým sa mení a dopĺňa rozhodnutie Rady 2001/822/ES o pridružení zámorských krajín a území k Európskemu spoločenstvu /* COM/2012/061 final - 2012/0024 (CNS) */





DÔVODOVÁ SPRÁVA V súlade s rozhodnutím Európskej rady z 29. októbra 2010, ktorým sa mení a dopĺňa Zmluva o fungovaní Európskej únie, sa francúzske spoločenstvo Svätý Bartolomej, predtým najvzdialenejší región Európskej únie, stalo od 1. januára 2012 zámorskou krajinou a územím pridruženým k Európskej únii. Podľa článku 203 Zmluvy o fungovaní Európskej únie musia byť ustanovenia, ktoré sa vzťahujú na zámorské krajiny a územia pridružené k Európskej únii, jednomyseľne prijaté Radou Európskej únie. V tejto súvislosti rozhodnutie Rady z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o pridružení zámoria“) nadobudlo účinnosť 2. decembra 2001 a jeho platnosť sa skončí koncom roka 2013. Toto rozhodnutie Rady je potrebné zmeniť a doplniť, aby sa zohľadnila zmena Zmluvy o fungovaní Európskej únie, ku ktorej došlo na základe rozhodnutia Európskej rady z 29. októbra 2010 o zmene štatútu ostrova Svätý Bartolomej vo vzťahu k Európskej únii, ktorým sa od 1. januára 2012 mení štatút tohto francúzskeho spoločenstva na štatút zámorskej krajiny a územia pridruženého k Európskej únii. 2012/0024 (CNS) Návrh ROZHODNUTIE RADY ktorým sa mení a dopĺňa rozhodnutie Rady 2001/822/ES o pridružení zámorských krajín a území k Európskemu spoločenstvu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 203, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho parlamentu, konajúc v súlade s mimoriadnym legislatívnym postupom, keďže: (1) Rozhodnutím Európskej rady z 29. októbra 2010 o zmene štatútu ostrova Svätý Bartolomej vo vzťahu k Európskej únii[1] sa mení a dopĺňa Zmluva o fungovaní Európskej únie a najmä jej príloha II, pretože zaraďuje ostrov Svätý Bartolomej do zoznamu zámorských krajín a území, na ktoré sa vzťahujú ustanovenia štvrtej časti tejto zmluvy. (2) Rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu[2] vytvára právny rámec na podporu hospodárskeho a sociálneho rozvoja zámorských krajín a území (ďalej len „ZKÚ“) a posilnenie hospodárskych vzťahov medzi nimi a Európskou úniou. V prílohe I A k rozhodnutiu 2001/822/ES sa nachádza zoznam ZKÚ, ktorých sa týka pridruženie podľa článku 1 ods. 2 uvedeného rozhodnutia. (3) Rozhodnutie 2001/822/ES sa uplatňuje do 31. decembra 2013. Jeho príloha I A sa preto musí zmeniť a doplniť, aby sa zohľadnila zmena štatútu ostrova Svätý Bartolomej vo vzťahu k Európskej únii, ktorý sa od 1. januára 2012 stáva zámorskou krajinou a územím. (4) Rozhodnutie 2010/718/EÚ sa uplatňuje od 1. januára 2012. Preto by sa na ostrov Svätý Bartolomej mali uplatniť ustanovenia rozhodnutia 2001/822/ES, ktoré sú priaznivé pre ZKÚ a ktoré ich nezaťažujú povinnosťami, okrem tých, ktoré sa týkajú spolupráce pri financovaní rozvoja. V tejto súvislosti sa Francúzsko zaviazalo, že pre ostrov Svätý Bartolomej nebude požadovať intervencie z Európskeho rozvojového fondu v období rokov 2007 – 2013, PRIJALA TOTO ROZHODNUTIE: Článok 1 Príloha IA k rozhodnutiu 2001/822/ES sa mení a dopĺňa takto: medzi odkaz na Saint Pierre a Miquelon a odkaz na Arubu sa vkladá zarážka, ktorá znie: „– Svätý Bartolomej,“. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Články 1 až 9, 34, 35, 38, 39 ods. 1 a 7, článok 45 ods. 1, ods. 2 písm. a) a ods. 3, články 57 a 58 rozhodnutia 2001/822/ES sa na ostrov Svätý Bartolomej uplatňujú od 1. januára 2012. V Bruseli Za Radu predseda [1] Ú. v. EÚ L 325, 9.12.2010, s. 4. [2] Ú. v. ES L 314, 30.11.2001, s. 1.